Raižių mečetė

Raižių mečetė – totorių mečetė Alytaus rajone, Punios seniūnijoje, Raižių kaime, prie kelio . Vienintelė Lietuvoje, veikusi sovietmečiu. Pamaldos vyksta retai, vietos musulmonai čia susirenka per didžiąsias šventes.

Mečetė nuo 1999 m. yra nekilnojamojo kultūros paveldo objektas (unik. kodas ). Raižių kaime yra kelerios totorių kapinės, tarp kurių yra ir senosios, pažymėtos paminkliniais akmenimis, ir veikiančios. Jose laidojami ne tik dauguma totorių, bet ir kitų tautybių musulmonai.

Istorija 

Mečetė pirmą kartą šaltiniuose paminėta 1663 m., dabartinė pastatyta 1889 m. Renovuota 1993 m. Joje stovi seniausias žinomas minbaras (sakykla), datuojamas 1686 m., statybų metu perkeltas iš sudegusios Bazorų mečetės. Jis gausiai puoštas kaligrafiniais rašmenimis ir augaliniais ornamentais.

2010 m. minint Žalgirio mūšio 500-ąsias metines, prie mečetės sumontuoti du saulės laikrodžiai (aut. Jonas Navikas), kurių vienas rodo vietos laiką, antrasis – Griunvaldo (Lenkija).

Architektūra 

Medinė, stačiakampio plano, su penkiasieniu priestatėliu – michrabu – galiniame fasade, trišlaičiu skardiniu stogu. Statinys liaudies architektūros formų. Virš stogo iškilęs bokštelis atstoja minaretą – iš jo musulmonų dvasininkas kviečia tikinčiuosius maldai. Prieangis per visą pastato plotį. Iš jo patenkama į vyrų ir moterų sales. Vyrų salė dešinėje pusėje, moterų – kairėje. Jos atskirtos siena. Sienos apačioje palikta atvira anga išilgai sienos, pridengta baliustrada. Virš įėjimo vyrų ir moterų salėse – balkonas su baliustrada. Grindys išklotos maldos kilimėliais. Michrabo niša, rodanti Mekos kryptį, ir dešinėje jo pusėje esanti pakyla ant laiptelių – minbaras – įrengti tik vyrų maldos salėje.

Šaltiniai

Nuorodos 

 Lankytinos vietos. Raižiai
 Raižiai – vieta, kur musulmonų maldose minimas Vytautas Didysis 
 Lietuva – vienintelė iš Baltijos šalių, turinti mečečių
 Raižių mečetė

Alytaus rajono paveldas
Lietuvos mečetės